Diari Oficial de la Generalitat Valenciana


Sumari del DOGV 3927, del 29-01-2001 (2001/460)

RESOLUCIÓ de 18 de gener de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Generalitat Valenciana, a través de la Conselleria de Medi Ambient, i l'Empresa per a la Gestió de Residus Industrials, SA. (EMGRISA).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3927

Data del DOGV
:   29-01-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/460


Data del document
:   18-01-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * empresa pública
    * gestió de residus
    * residu industrial

RESOLUCIÓ de 18 de gener de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Generalitat Valenciana, a través de la Conselleria de Medi Ambient, i l'Empresa per a la Gestió de Residus Industrials, SA. (EMGRISA). [2001/A460]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Medi Ambient, i l'Empresa per a la Gestió de Residus Industrials, SA (EMGRISA), el 12 de desembre de 2000, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0895/2000, i que figura com a annex d'aquesta resolució.
  
València, 18 de gener de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni Marc entre La Generalitat Valenciana, a través de la Conselleria de Medi Ambient, i l'Empresa per a la Gestió de Residus Industrials, SA (EMGRISA)
  
València, 12 de desembre de 2000
  
Reunits
  
D'una banda, Fernando Modrego Caballero, conseller de Medi Ambient, d'acord amb el Decret 6/2000, de 22 de maig, del president de la Generalitat Valenciana, pel qual s'assigna la titularitat de les conselleries que componen l'administració de la Generalitat Valenciana, en nom i representació d'aquesta, i sobre la base de les facultats que li confereix la Llei 5/1983, de 30 de desembre, del Govern Valencià.
  
D'una altra, Lourdes Picó Martínez, presidenta de la societat estatal EMGRISA, en nom i representació de la qual actua per acord exprés de l'entitat, elevat a escriptura pública el 11 de desembre de 2000, davant el notari de Madrid José Ángel Martínez Sanchiz, trobant-se en possessió del seu càrrec.
  
Exposen
  
1. La Conselleria de Medi Ambient de la Generalitat Valenciana té encomanada, entre altres funcions, la coordinació, el disseny i l'execució de la política de qualitat i avaluació mediambiental a la Comunitat Valenciana, l'autorització, vigilància, inspecció i sanció de les activitats de producció i gestió de residus, atorgar (sense perjudici del que s'estableix en l'article 4 de la Llei 10/1998, de 21 d'abril, de Residus), l'autorització de trasllats de residus des de la Unió Europea o cap a aquesta o a l'interior del territori de l'estat, així com la declaració, delimitació i realització d'inventaris de sòls contaminats.
  
2. La societat estatal Empresa per a la Gestió de Residus Industrial, SA (en endavant, EMGRISA), es va constituir tenint com a objecte social la realització de totes les activitats que siguen necessàries per a la correcta gestió dels programes i accions del Pla Nacional de Residus Industrials.
  
3. Naturalesa del conveni i capacitat de les parts
  
Ateses les especials característiques tècniques dels treballs que es pretén emprendre, la singularitat dels equips i instruments requerits per a executar-los i l'alta qualificació, especialització i independència exigibles a l'entitat que els duga a terme, es considera oportú que EMGRISA s'encarregue de realitzar-los, mitjançant la subscripció d'aquest conveni.
  
El present conveni és de col·laboració tècnica, de naturalesa pública i es troba sotmés, com a tal, a l'ordenament jurídic general vigent en aquesta matèria en l'administració pública, trobant-se exclòs de l'àmbit de la Llei 13/1995, de 18 d'octubre, de Contractes de les Administracions Públiques, segons el que s'estableix en l'article 3, apartat 1.d, d'aquesta llei.
  
EMGRISA constitueix una societat estatal a la qual és aplicable l'article 6.1.a del Text Refós de la Llei General Pressupostària, aprovat pel Reial Decret Legislatiu 1.091/1988, de 23 de setembre, segons el qual:
  
«Són societats estatals a l'efecte d'aquesta llei:
  
a) Les societats mercantils en el capital de les quals siga majoritària la participació, directa o indirecta, de l'estat o dels seus organismes autònoms i resta d'entitats estatals de dret públic.»
  
En conseqüència i d'acord amb el que es disposa en l'article 3.1.d de la Llei 13/1995, de 18 d'octubre, de Contractes de les Administracions Públiques, que assenyala:
  
«Queden fora de l'àmbit de la present llei:
  
... d) Els convenis de col·laboració que, d'acord amb les normes específiques que els regulen, subscriga l'administració amb persones físiques o jurídiques subjectes al dret privat, sempre que el seu objecte no estiga comprés en els contractes regulats en aquesta llei o en normes administratives especials ...»
  
Sobre la base de tot això, EMGRISA, com a societat estatal subjecta al dret privat, està facultada i pot subscriure convenis de col·laboració amb administracions i ens públics quan l'objecte d'aquests «no estiga comprés en els contractes regulats per la Llei 13/1995, de 18 d'octubre, de Contractes de la Administracions Públiques o en normes administratives especials».
  
4. Les parts firmants, reconeixent-se en la representació que ostenten la capacitat suficient per a formular aquest conveni, el porten a terme amb subjecció a les següents
  
Clàusules
  
Primera. Objectius
  
El present conveni marc té com a finalitat regular la col·laboració entre la Conselleria de Medi Ambient de la Generalitat Valenciana l'empresa EMGRISA.
  
Segona
  
El present conveni marc es desplegarà posteriorment en els seus aspectes concrets i específics mitjançant convenis singularitzats, els quals han de contenir les activitats a realitzar i la dotació econòmica corresponent.
  
Tercera. línies d'actuació
  
Les principal línies d'actuació de la col·laboració a què es refereix el present conveni són:
  
- Assessorament i suport tècnic, així com col·laboracions i estudis sobre qualsevol matèria relacionada amb la gestió de residus.
  
- Caracterització de residus i abocaments industrials.
  
- Estudi i caracterització de sòls contaminats.
  
- Utilització dels serveis dels laboratoris EMGRISA per a anàlisis químiques d'aigües continentals i subterrànies, aigües residuals, sediments, llots, combustibles, roques, menes i minerals, laboratoris que estan acreditats coma entitat col·laboradora (ECA-3) pel ministeris d'Indústria i de Medi Ambient.
  
Quarta. Comissió de seguiment
  
Per al desplegament del present conveni marc es crea una comissió de seguiment del conveni amb la finalitat de coordinar les actuacions tant de la Conselleria de Medi Ambient de la Generalitat Valenciana com de la societat estatal EMGRISA, cada una en l'àmbit de les seues competències pel que fa al compliment de les obligacions contretes en el present conveni.
  
Aquesta comissió, integrada per dos representants de cada una de les parts, proposarà la subscripció de convenis singularitzats de desplegament del present conveni marc.
  
El funcionament de la comissió es regeix pel que es disposa en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Vigència del conveni
  
El present conveni té vigència des de la firma fins al 31 de desembre de l'any 2000, sent prorrogable anualment, sempre que no es produïsca la denúncia per qualsevol de les dues parts, després de la comunicació per escrit a l'altra amb una antelació mínima d'un mes respecte de la data prevista per a l'acabament.
  
Sisena. Naturalesa del conveni
  
El present conveni té naturalesa administrativa, i es regeix en la seua interpretació i desplegament per l'ordenament jurídic administratiu, amb expressa submissió de les parts a la jurisdicció contenciosa administrativa. En tot cas, amb caràcter subsidiari, cal atenir-se al que es disposa en la Llei 13/1995, de 18 d'octubre, de Contractes de la Administracions Públiques.
  
Setena. Resolució
  
És causa de resolució del present conveni, a més de l'incompliment i el mutu acord entre les parts, qualsevol de les previstes en la legislació vigent que siguen aplicables al tema objecte d'aquest conveni.
  
En prova de conformitat, firmen les dues parts el present document, per triplicat, quedant un exemplar en cada una d'elles, al lloc i data assenyalat en l'encapçalament.
  
El conseller de Medi Ambient,
  
Fernando Modrego Caballero
  
La presidenta d'EMGRISA,